LT Europos Sąjungos oficialusis leidinys C 59/2

GALUTINĖ BYLAS NAGRINĖJANČIO PAREIGŪNO ATASKAITA BYLOJE COMP/ M.3333 – SONY/BMG

(pagal 2001 m. gegužės 23 d. Komisijos sprendimo 2001/462/EB, EAPB dėl bylas nagrinėjančių pareigūnų įgaliojimų tam tikrose konkurencijos bylose 15 straipsnį – OL L 162, 2001 6 19, p. 21)

(2005/C 59/02)

(Tekstas svarbus EEE)

(Panaikina ir pakeičia 2005/C 52/04 (OL C 52, 2005 3 2, p. 5))

Sprendimo projektas leidžia daryti tokias pastabas:

Rašytinė procedūra

Primenama, kad 2004 m. sausio 9 d. įmonės Bertelsmann AG (toliau – Bertelsmann) ir Sony Corporation of America, priklausanti Sony grupei, Japonijoje (toliau – Sony) (1), Komisijai pranešė apie savo pasaulinio muzikos įrašų verslo susijungimą pagal 1989 m. gruodžio 21 d. Tarybos reglamento (EEB) Nr. 4064/89 dėl koncentracijų tarp įmonių kontrolės (2) 4 straipsnį (toliau – susijungimų reglamentas).

2004 m. vasario 12 d. sprendimu Komisija, remdamasi susijungimų reglamento 6 straipsnio 1 dalies c punktu, inicijavo tyrimą.

Remiantis susijungimų reglamento 11 straipsnio 5 dalimi, nuo 2004 m. balandžio 7 d. iki gegužės 5 d. tyrimas buvo sustabdytas, kadangi šalys pateikė ne visą informaciją.

2004 m. gegužės 24 d. pranešančiosioms šalims buvo nusiųsti prieštaravimai (toliau – SO).

Pranešančiųjų šalių buvo prašoma atsakyti iki 2004 m. birželio 9 d. Šio termino buvo laikomasi.

Galimybė susipažinti su byla

Galimybė susipažinti su byla pranešančiosioms šalims buvo suteikta 2004 m. gegužės 19 d.

2004 m. birželio 1 d. susitikęs su pranešančiųjų šalių atstovais ir bylą nagrinėjančia grupe, aš leidau susipažinti su papildoma informacija Komisijos byloje.

Kad pranešančiųjų šalių ekonomistai galėtų susipažinti su slaptais trečiųjų šalių duomenimis Komisijos duomenų salėje, ekonomistai pasirašė konfidencialumo deklaraciją, kurios turinį patvirtino bendrovės Universal Music international, Warner Group ir EMI Group. Tarpusavio susitarimu tarp pranešančiųjų ir trečiųjų šalių, aš kontroliavau, kaip laikomasi šios sąlygos.

Pagaliau 2004 m. birželio 10 d. pranešančiosioms šalims buvo leista susipažinti su byla, kai joms buvo pateikta neslapta dokumentų, kuriuos pateikė bendrovės European Broadcasting Association ir Apple Computer Inc., versija.

Trečiųjų šalių dalyvavimas

Remdamasis Komisijos reglamento (EB) Nr. 447/98 11 straipsnio c dalimi, toliau nurodytąsias bendroves pripažinau trečiosiomis šalimis: Apple Computer Inc., Universal Music International, Syndicat des Détaillants Spécialisés du Disque and Union des Producteurs Phonographiques Français Indépendants, European Consumer's Organisation, European Broadcasting Union, Playlouder, IMPALA, International Music Managers Forum, the Swedish Society of Popular Music Composers, EMI group, Warner Music Group, Time Warner Inc. Pagal Komisijos reglamento (EB) Nr. 447/98 16 straipsnį informuodamas apie procedūros pobūdį ir objektą, Konkurencijos GD joms nusiuntė neslaptą prieštaravimų (SO) versiją.

Klausymas

Klausymas buvo surengtas 2004 m. birželio 14 d. ir 15 d.

Klausyme dalyvavo dauguma trečiųjų šalių, dalyvavusių procedūroje.

EMI Group ir Warner Music Group paprašė leidimo dalyvauti klausyme stebėtojų teisėmis. Aš jau informavau abi bendroves raštu, kad, mano nuomone, klausymai nėra tokia procedūra, kurioje galėtų pasyviai dalyvauti suinteresuotosios trečiosios šalys. Todėl jos galėtų dalyvauti, jeigu norėtų pareikšti savo požiūrį. Kadangi tokios galimybės jos neturi, posėdyje dalyvauti jos negali.

Nepaisant to, kad joms nebuvo leista dalyvauti klausymo posėdyje, aš manau, kad abiems bendrovėms – kaip ir kitoms trečiosioms šalims, buvo suteikta pakankamai galimybių dalyvauti vykstančiame tyrime ir pareikšti Komisijai savo nuomonę. Visos trečiosios šalys, vykstant tyrimui, turėjo galimybę gerai susipažinti su bylos keliamais klausimais; kai kurios trečiosios šalys ženkliai prisidėjo prie Komisijos analizės, vykdomos prieš pareiškiant prieštaravimus ir jau gavus neslaptą prieštaravimų versiją.

Atsižvelgiant į šalių atsakymus į pareikštus prieštaravimus ir per klausymą pateiktus paaiškinimus, Konkurencijos GD padarė išvadą, kad pareikšti prieštaravimai nepasitvirtino.

Atsižvelgdamas į minėtus argumentus, darau išvadą, kad šioje byloje visų dalyvių teisė būti išklausytam buvo įgyvendinta.

Briuselis, 2004 m. liepos 13 d. (pasirašė) Serge DURANDE

(1) Abi įmonės toliau – pranešančiosios šalys.

(2) OL L 395, 1989 12 30, p. 1; klaidų atitaisymas, OL L 257, 1990 9 21, p. 13. Paskutiniai pakeitimai padaryti Reglamentu (EB) Nr. 1319/97 (OL L 180, 1997 7 9, p. 1; klaidų atitaisymas, OL L 40, 1998 2 13, p. 17.